kardosdrur/scandi-wiki huggingface dataset:
Korup (Solbjerg Sogn)

Korup er en lille landsby med 82 indbyggere, beliggende 7 kilometer nord for Hadsund, i Rebild Kommune. Gennem byen løber Wiffertsholm Å, som uden for byen danner kommunegrænsen til Mariagerfjord Kommune. i Byen findes der et forsamlingshus. Byen ligger på den gamle landevej der i gamle dage udgjorde vejen mellem Aalborg og Hadsund.

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83; Bygd 1983; 
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688; København 1928 (genoptryk ved Landbohistorisk Selskab, København 1975); 

Lokaliteter i Rebild Kommune
Svensk mesterskab i ishockey 1947

Det svenske mesterskab i ishockey 1947 var det 25. svenske mesterskab i ishockey for mandlige klubhold. Mesterskabet havde deltagelse af 21 klubber og blev afviklet som en cupturnering i perioden 7. februar - 12. marts 1947.

Mesterskabet blev vundet af AIK, som blev svenske mestre for anden sæson i træk og for femte gang i alt. I finalen vandt AIK med 3-2 over IK Göta under overværelse af 3.478 tilskuere på Östermalms idrottsplats i Stockholm. AIK afgjorde kampen allerede i første periode, der endte 3-1, og IK Göta formåede derefter kun at pynte på resultatet i tredje periode. AIK's mål blev sat ind af Ruben Carlsson, Claes Lindström og Åke Ström, mens Bengt Synnerholm og Åke Lundström scorede for IK Göta.

AIK var i SM-finalen for ottende gang i alt og for anden sæson i træk. IK Göta havde kvalificeret sig til slutkampen for 12. gang i alt, og det var fjerde gang, at holdet måtte nøjes med sølvmedaljerne. De to hold havde tidligere mødt hinanden i SM-finalerne i 1930 og 1940 – begge gange med IK Göta som sejrherrer.

Resultater

Kvalifikationsrunde

Første runde

Kvartfinaler

Semifinaler

Omkamp

Finale

Spillere 

AIK's mesterhold bestod af følgende spillere:
 Olle Andersson (3. SM-titel)
 Ruben Carlsson (4. SM-titel, heraf to som Hammarby IF-spiller)
 Stig Jönsson (1. SM-titel)
 Hans Lenkert (2. SM-titel)
 Tage Lindberg (2. SM-titel)
 Klas Lindström (2. SM-titel)
 Lars Ljungman (2. SM-titel)
 Kurt Svanberg (3. SM-titel)
 Oscar Wester (3. SM-titel)

Se også 
 Division 1 i ishockey 1947

Kilder 
 Hockeyarchives - Championnat de Suède 1946/47 
 Ishockeytabeller - 1946-47 
 Svenska Ishockeyförbundet - Historik - Nationellt 
 Svenska Dagbladets Årsbok - 1947 - s. 234 
 Hammarby IF - Historia - 1946/47 
 Svenskhockey.com - Svenska Serien 1946/47

Noter 

1947
Ishockey i 1947
Svensk mesterskab i ishockey 1948

Det svenske mesterskab i ishockey 1948 var det 26. svenske mesterskab i ishockey for mandlige klubhold. Mesterskabet havde deltagelse af 29 klubber og blev afviklet som en cupturnering i perioden 15. januar - 2. marts 1948.

Mesterskabet blev vundet af IK Göta, som blev svenske mestre for niende og hidtil sidste gang. Det var klubbens første mesterskab siden 1940, og samtidig blev IK Göta den første klub med ni SM-titler gennem tiden. I finalen vandt IK Göta med 3-2 efter forlænget spilletid over UoIF Matteuspojkarna under overværelse af 1.300 tilskuere på Östermalms idrottsplats i Stockholm. Matteuspojkarna bragte sig foran med 2-0 med scoringer i første og anden periode, inden IK Göta med to mål i tredje periode sørgede for uafgjort 2-2 efter tredje periode. IK Göta fuldførte comebacket og vandt den forlængede spilletid med 1-0 og dermed mesterskabet. Gösta Söderström scorede to finalemål for IK Göta, hvis tredje mål blev lavet af Curt-Anders Lindqvist. Arne Andersson og Rune Wennerlund scorede for Matteuspojkarna.

IK Göta var i SM-finalen for 13. gang i alt og for anden sæson i træk. Til gengæld var det UoIF Matteuspojkarnas første og hidtil eneste optræden i en SM-slutkamp.

Resultater

Første kvalifikationsrunde

Omkamp

Anden kvalifikationsrunde

Første runde

Anden runde

Kvartfinaler

Semifinaler

Finale

Spillere 

IK Göta's mesterhold bestod af følgende spillere:
 Nils Bauer (1. SM-titel)
 Åke Engqvist (1. SM-titel)
 Åke Ericson (5. SM-titel, heraf tre titler som AIK-spiller)
 Bengt Gustafsson (1. SM-titel)
 Kurt Karlberg (2. SM-titel)
 Curt-Anders Lindqvist (2. SM-titel)
 Åke Lundström (1. SM-titel)
 Åke Olsson (1. SM-titel)
 Gösta Söderström (1. SM-titel)
 Ernst Wilkert (2. SM-titel)

Se også 
 Division 1 i ishockey 1948

Kilder 
 Hockeyarchives - Championnat de Suède 1947/48 
 Ishockeytabeller - 1947-48 
 Svenska Ishockeyförbundet - Historik - Nationellt 
 Svenska Dagbladets Årsbok - 1948 - s. 229 
 Hammarby IF - Historia - 1947/48 
 Svenskhockey.com - Svenska Serien 1947/48

Noter 

1948
Ishockey i 1948
Jesús Guridi

Jesús Guridi "Bidaola" (født 25. september 1886 i Vitoria-Gasteiz, død 7. april 1961 i Madrid, Spanien) var en spansk/baskisk komponist, violinist, pianist, organist og dirigent.

Guridi blev oplært af sine forældre der begge var musikere, på violin og i harmonisering i sin tidlige ungdom. Han studerede senere komposition og klaver i Paris på Schola Cantorum hos bl.a. Vincent d´Indy og Gabriel Grovlez. Guridi studerede senere orgel hos Joseph Jongen i Liege. Han har skrevet en symfoni, orkesterværker, kammermusik, operaer, korværker, instrumental værker, baskisk folklore musik og orgelstykker. Guridi havde flere stillinger som organist og dirigent gennem sit liv i Spanien. Han komponerede i sen romantisk stil, men havde en stor betydning, og var en nøglefigur for udviklingen af spansk og baskisk folkloremusik i det 20. århundrede.

Udvalgte værker 

 Pyrenæisk Symfoni (1945) - for orkester
 Amaya - (1920) - opera
 Baskisk Legende (1915) - for orkester
 Et Eventyr om Don Quixote (1916) - for orkester
 10 Baskiske melodier (1940) - for orkester
 Hyldest til Walt Disney (Symfonisk fantasi) (1956) - for klaver og orkester

Eksterne henvisninger 

 om Jesús Guridi på www.musicweb-international.com 

Komponister fra Spanien
Violinister
Organister
Dirigenter fra Spanien
Pianister fra Spanien
Spaniere i 1800-tallet
Spaniere i 1900-tallet
Ernesto Halffter

Ernesto Halffter (født 16. januar 1905 i Madrid, Spanien, død 5. juli 1989) var en spansk komponist, dirigent, pianist og rektor.

Halffter studerede komposition hos Manuel de Falla og klaver hos Fernando Ember i Madrid. Han har skrevet en meget betydningsfuld og spillet sinfonietta for orkester, inspireret af Domenico Scarlatti. Derudover har han skrevet orkesterværker, kammermusik, koncertmusik, balletmusik, teatermusik, vokalmusik etc. Halffter blev på anbefaling af Falla dirigent for Kammerorkesteret Bética og senere for orkestret på Sevilla Musikkonservatorium, hvor han også blev rektor. Han er bror til komponisten Rodolfo Halffter.

Udvalgte værker 

 Sinfonietta i D-dur (1925) - for orkester
 2 "Symfoniske skitser" (1922-25) - for orkester
 "Portugisisk rapsodi" (1939) - for klaver og orkester
 "Spansk fantasi" (1952) - for cello og klaver

Eksterne henvisninger 
 om Ernesto Halffter på www.musicweb-international.com 

Komponister fra Spanien
Pianister fra Spanien
Dirigenter fra Spanien
Rektorer
Joaquim Homs

Joaquim Homs i Oller (født 21. august 1906 Barcelona, Spanien - død 9. september 2003) var en spansk komponist og cellist.

Homs studerede i begyndelsen cello privat i Barcelona, men slog over i komposition og studerede privat hos Roberto Gerhard. Han har skrevet en symfoni, orkesterværker, kammermusik, instrumentalværker, korværker, vokalmusik etc. Han skrev moderne musik, som bar præg af fri kontrapunktisk stil bevægende mod atonalt tonesprog. Senere i sit liv begyndte han at bruge tolvtone teknik i sine kompositoner.

Udvalgte værker 

 Symfoni "Breu" (Kort Symfoni) (1972) - for orkester
 "Variationer over et populært Katalansk Tema" (1943) - for orkester
 Duet (1936) - for fløjte og klarinet
 4 salmer (1939) - for baryton og kammerorkester

Eksterne henvisninger 
 om Joaquim Homs på www.musicweb-international.com 

Komponister fra Spanien
Cellister
Ricard Lamote de Grignon

Ricard Lamote de Grignon (født 25. september 1899 i Barcelona, Spanien, død 5. februar 1962) var en spansk komponist, dirigent og cellist.

de Grignon studerede komposition, direktion og cello på Marshall Akademiet i Barcelona. Han blev som 20 årig cellist i Barcelona Symfoniorkester, og blev (1930) dirigent for Girona Symfoniorkester. de Grignon har som komponist skrevet en symfoni, orkesterværker, koncertmusik, symfoniske digtninge, balletmusik, korværker, operaer, vokalmusik etc.

Udvalgte værker 
 Symfoni "Catalana" (1950) - for orkester
 Facécia (1936) - for orkester
 Tríptico de la Piel de Toro (Tyreskins triptych) (1950) - for klaver og orkester
 Enigmes (Enigmas) (1950) - for orkester

Eksterne henvisninger 
 om Ricard Lamote de Grignon på www.musicweb-international.com

Komponister fra Spanien
Dirigenter fra Spanien
Cellister
Frederik Frans af Mecklenburg-Schwerin

Frederik Frans af Mecklenburg-Schwerin henviser til:

 Frederik Frans 1. af Mecklenburg-Schwerin (1756-1837) – storhertug af Mecklenburg-Schwerin
 Frederik Frans 2. af Mecklenburg-Schwerin (1823-1883) – storhertug af Mecklenburg-Schwerin
 Frederik Frans 3. af Mecklenburg-Schwerin (1851-1897) – storhertug af Mecklenburg-Schwerin
 Frederik Frans 4. af Mecklenburg-Schwerin (1882-1945) – storhertug af Mecklenburg-Schwerin
 Frederik Frans af Mecklenburg-Schwerin (1910-2001) – arvestorhertug af Mecklenburg-Schwerin
Espe-Vantinge-Hillerslev Pastorat

Espe-Vantinge-Hillerslev Pastorat er et dansk pastorat, beliggende i Midtfyn Provsti i Fyens Stift. Pastoratet blev oprettet, da Hillerslev og Øster Hæsinge blev delt og Hillerslev lagt til Espe-Vantinge Pastorat i 1990.

Præster 
Følgende præster har gjort tjeneste i Espe-Vantinge-Hillerslev Pastorat:

Pastoratets geografi 
Pastoratet består af Espe Sogn, Vantinge Sogn og Hillerslev Sogn. Der hører 3 kirker til pastoratet. Disse er Espe Kirke, Vantinge Kirke og Hillerslev Kirke.

I Espe Sogn findes foruden landsbyen Espe også landsbyen Findinge og områderne Lydinge, Lydinge mølle, Espe Højlod og Granly (som nok må betegnes som en del af Findinge). I Espe ligger der en større kommuneskole.

I Vantinge Sogn findes foruden landsbyen Vantinge og området Palleshave, som dog er placeret i både Vantinge og Gestelev Sogn.

I Hillerslev sogn findes foruden landsbyen Hillerslev også landsbyerne Højrup, Sallinge og Nybølle samt området Sallingelunde. I Hillerslev by er der friskolen Hjemly og idrætsefterskolen Hjemly. Desuden findes der et kommunalt center.

Pastoratets demografi 
I 2019 var der i pastoratet 2075 indbyggere, hvoraf 1836 er medlemmer af Folkekirken. Tallene fordeler sig som følgende: Espe 918 (834), Vantinge 299 (256), Hillerslev 856 (746). I parentes ses folkekirkemedlemmer.

Kildeangivelser 

Pastorater i Folkekirken
Etableret i 1990
Mogens Baltzer

Mogens Baltzer (født 17. juni 1941, død 8. november 2004) var en dansk politiker, der var borgmester i Solrød Kommune fra 1991 til 2003, valgt for partiet Venstre. Baltzer afløste partifællen Arne Haugaard-Hansen og blev selv afløst af partifællen Merete Wiid, da han i 2003 måtte trække sig grundet sygdom. Baltzer var elektrikeruddannet faglærer, og blev første gang valgt til byrådet i 1973. Ydermere var han i en periode formand for elselskabet SEAS, samt bestyrelsesformand for eldistributionsselskabernes brancheforening, ELFOR.

Referencer 

Tidligere borgmestre fra Danmark
Borgmestre fra Venstre
Kunstnersammenslutningen Guirlanden

Kunstnersammenslutningen GUIRLANDEN blev stiftet i Aarhus 1968 af lokale billedkunstnere. Den er dermed den ældste kunstnersammenslutning i Jylland. Betingelserne for medlemskab var deltagelse i fem censurerede udstillinger.

I den første udstilling i 1968 i Aarhus Rådhushal deltog:: Thomas Arnel, Jørgen Stenberg Basse, Søren Bentsen, Jørgen Brask, Bente Christensen, Carl Fårup Christensen, John Sparre Christensen, Freddie Dybris, E. Gregers, Aage Bruun Jespersen, Ib Lauritzen, Kirsten Ruth Mikkelsen, Bjarne Nielsen, Henning Persson, Inge Rasmussen, Preben Schmidt, Tommy Storkholm, Niels Sylvest, Erik Winckler.

Derudover har bl.a. maleren Mogens Gissel, billedhuggeren Valdemar Foersom Hegndal, fotografen Jørgen Borg, billedhuggerern Dick Nyhuus, billedkunstner claus ejner og grafiker og billedhugger Thomas Andersson været medlemmer og deltaget i Guirlandens udstillinger.

Udstillinger 
 Fra 1970 - 2013 udstillinger i Kunstbygningen / Kunsthal Aarhus
 Fra 1990 - 2008 hvert år i januar
 1969 Tommerup Hallen, Fyn
 1972 Kunstnerforbundet, Oslo
 1973 Kunstmuseet i Tønder
 1980 Den Frie Udstillingsbygning, København.
 1983 Randers Kunstmuseum
 1987 Nikolaj, København
 1990 - 2007 gruppeudstillinger i Kunsthal Aarhus (titel: Guirlanden)
 2008 Kunsthal Aarhus, titel: Ø Kurator: Trine Rytter Andersen
 2011 Kunsthal Aarhus, titel: EKKO Kurator: Cecilie Lærke Asaa
 2013 Kunsthal Aarhus, titel: NewG. Virtuel kurator: Klaus Marthinus Christensen
 2014 S A K, Svendborg,
 2015 Vestjyllands Kunstpavillon, Videbæk titel: GoWest
 2018 Antikmuseet, Aarhus, titel: L. Kurator: Trine Rytter Andersen / museumsleder Vinnie Nørskov. Publikation: Antikke Spejlinger. Gæster: Gitte Broeng, Mariko Wada, C.Y. Frostholm.

Nuværende medlemmer 
Bodil Sohn, Jørgen Mikael Andersen, Birgitte Ejdrup Kristensen, Else Ploug Isaksen, Ole Krog Møller, Max Parylewicz, Maja Ingerslev, Anders Gammelgaard Nielsen, Anne-Marie Pedersen, Kim Th. Grønborg, Mariko Wada, Iben West, Alex Mørch, Kamilla Jørgensen.

Kilder

Eksterne henvisninger 
 
 

Kunstnersammenslutninger fra Danmark
Etableret i 1968
Svensk mesterskab i ishockey 1950

Det svenske mesterskab i ishockey 1950 var det 27. svenske mesterskab i ishockey for mandlige klubhold. Mesterskabet havde deltagelse af 33 klubber og blev afviklet som en cupturnering i perioden 15. januar - 26. februar 1950.

Mesterskabet blev vundet af Djurgårdens IF, som blev svenske mestre for anden gang men for første gang siden 1926. I finalen vandt Djurgårdens IF med 7-2 over Mora IK under overværelse af 4.516 tilskuere på Östermalms idrottsplats i Stockholm. Djurgårdens IF bragte sig foran med 3-0 i første periode og øgede føringen til 6-1 efter anden periode. Tredje periode endte 1-1. Gösta Johansson scorede tre finalemål for Djurgårdens IF, hvis øvrige fire mål blev lavet af Bengt Larsson, Hans Stelius, Lennart Nierenburg og Stig Andersson. Erik Granath og Åke Larsson scorede for Mora IK.

Djurgårdens IF var i SM-finalen for femte gang i alt men for første gang siden 1927. Til gengæld var det Mora IK's første og hidtil eneste optræden i en SM-slutkamp.

Resultater

Kvalifikationsrunde

Første runde

Ottendedelsfinaler

Kvartfinaler

Semifinaler

Finale

Spillere 

Djurgårdens IF's mesterhold bestod af følgende spillere:
 Carl-Erik Andersson (1. SM-titel)
 Lars Björn (1. SM-titel)
 Yngve Carlsson (1. SM-titel)
 Gösta Johansson (1. SM-titel)
 Yngve Johansson (1. SM-titel)
 Bengt Larsson (1. SM-titel)
 Lennart Nierenburg (1. SM-titel)
 Hans Stelius (1. SM-titel)
 Hans Tvilling (1. SM-titel)
 Stig Tvilling (1. SM-titel)
 Bert Zetterberg (1. SM-titel)

Se også 
 Division 1 i ishockey 1950

Kilder 
 Hockeyarchives - Championnat de Suède 1949/50 
 Ishockeytabeller - 1949-50 
 Svenska Ishockeyförbundet - Historik - Nationellt 
 Djurgården Hockey - Historia - 1950-1959 
 Hammarby IF - Historia - 1949/50 
 Svenskhockey.com - Allsvenskan 1949/50

Noter 

1950
Ishockey i 1950
Påfuglestol

Påfuglestolen er tegnet af Hans J. Wegner, og den bliver produceret af PP Møbler. Det var, da Finn Juhl så stolen første gang, at han bemærkede stolens karakterirske ryg, at han døbte stolen Påfuglestolen, og det har stået ved siden. Selvom stolen har et nærmest postmoderne udformning, blev den allerede sat i produktion i 1947. 

Ikke usædvanligt for Wegners design, tager Påfuglestolen udgangspunkt i et historisk udtryk - den klassiske Windsorstol - men Wegner opgraderer forbilledet og aktualiserer det i ny form.

Stolen er lavet ud af Eg og/eller ask og papirgarn.

Stole
Møbler fra Danmark
Alisha Boe

Alisha Boe, født 	Alisha Ilhaan Bø (6. marts 1997) er en norsk somalisk skuespillerinde som er bosat og arbejder i USA. Hun er kendt for sin rolle som Jessica Davis i TV-serien Døde piger lyver ikke.

Biografi 
Alisha Boe blev født i Oslo i 1997, og har en somaliskfødt far og norsk mor. Syv år gammel flyttede hun og moren Vibeke til Los Angeles.
Hun er kendt i USA som Alisha Boe.

Referencer

Eksterne henvisninger 
 

Skuespillere fra Norge
Fåresygevirus

Fåresyge-virus eller Mumps orthorubulavirus, MuV, der tidligere blev kaldt Mumps rubulavirus, tilhører virusfamilien
Paramyxoviridae, virusslægten Rubulavirus. MuV er nært beslægtet med og deler mange karakteristika med mæslingevirus.

MuV forårsager fåresyge, dvs. betændelse af spytkirtlerne, eventuelt meningitis (hjernehindebetændelse), encephalitis (hjernebetændelse) og døvhed, eventuelt nedsat frugtbarhed eller sterilitet hvis testiklerne bliver angrebet.

Genom 

MuV er en membrankappet virus med et genom af negativt polariseret enkeltstrænget RNA (-ssRNA) med 15.384 baser og 8 gener.

Proteiner 

 nucleoprotein (NP)
 RNA polymerase RNA-afhængig RNA polymerase, RdRp, phosphoprotein (P)
 V protein
 I protein,
 matrix protein (M)
 fusion protein (F) ,
 small hydrophobic protein (SH)
 hemagglutinin-neuraminidase (HN)
 large protein (L)

Receptor 

Receptoren for MuV er fortrinsvis et trisakkarid med α2,3-linked sialinsyre på overfladen af værtsorganismens celler.

Vaccine 

MFR-vaccinen er en kombinationsvaccine indført i 1987 med svækkede virus mod mæslinger, fåresyge og røde hunde.

Henvisninger 

Vira
The Forgotten Amazon

The Forgotten Amazon (tidligere: Posic Archaeological Project) er et dansk-peruviansk forskningsprojekt, der stræber efter at udforske Amazonas folkets oprindelse gennem arkæologiske udgravninger og naturvidenskabelige analyser. Indtil videre har projektet fokuseret på at undersøge den forhistoriske ruinby, Posic.

Posic 

Posic lokaliteten består af en masse mindre sektorer:

Posic A er den sydligste sektor og består hovedsageligt af levn fra inkakulturen. Posic A var sandsynligvis et regionalt Inka-administrationscenter med den karakteristiske standardarkitektur som kendes fra næsten alle inkalokaliteter i regionen. Det består af en Kancha (et anlæg af rektangulære tagdækkede huse, der åbner indad mod et fælles aktivitetsområde/gårdplads), en Kallanka (en stor hal til ceremonielle aktiviteter og/eller sociale samlinger), et bad, terrasser, en Usnu (ceremoniel platform) og to Inthuatanaer (solsten - det er yderst usædvanligt, at der er mere end én af disse på en lokalitet). Det store administrationscenter for Posic blev placeret ved grænsen mellem inkaerne og hvad de sandsynligvis betragtede som stammesamfund. En så stærk tilstedeværelse af inkaerne i et ellers marginalt område kan bedst forklares som udtryk for en stærk økonomisk interesse. Her var en mulighed for at få værdifulde jaguarskind, papegøjefjer, honning, kokablade, bomuld, guld og salt.

Posic B er den nordvestligste sektor og består hovedsageligt af levn fra chachapoyaskulturen (ca. 800-1470 e.kr.). Posic B var en bosættelse bestående af de karakteristiske rundhuse og terrasser.

Posic C befinder sig mellem Posic A og Posic B og består hovedsageligt af levn fra chachapoyaskulturen, men der ser ud til at være en tidligere horisont fra en lokal regnskovskultur, og det er også sandsynligt, at nogle af fundene hører til den senere inkakultur.

Referencer 

Sydamerikas historie
Perus historie
Otto Albrecht Isbert

Otto Albrecht Isbert (født 1. april 1901 i Hagenau, død 23. februar 1986 i Gengenbach) var en tysk yogaprofessor og  forfatter.

Han var søn af Karl Isbert.

Kildeangivelser 

Yoga
Professorer fra Tyskland
Personer fra Alsace
Svensk mesterskab i ishockey 1951

Det svenske mesterskab i ishockey 1951 var det 28. svenske mesterskab i ishockey for mandlige klubhold. Mesterskabet havde deltagelse af 34 klubber og blev afviklet som en cupturnering i perioden 19. januar - 28. februar 1951.

Mesterskabet blev vundet af Hammarby IF, som blev svenske mestre for ottende gang i alt men for første gang siden 1945. I finalen vandt Hammarby IF med 3-2 over Södertälje SK under overværelse af 3.300 tilskuere på Östermalms idrottsplats i Stockholm. Hammarby IF bragte sig foran med 2-0 i første periode på mål af Hans Hjelm og Sven Ersson. I anden periode reducerede Tore Sundin til 1-2 for Södertälje SK, som i tredje periode fik udlignet til 2-2 ved Stig Carlsson. Östen Johansson afgjorde finalen med et heldigt mål til 3-2, som gled over mållinjen bag den liggende Södertälje SK-målmand, Arne "Brand-Johan" Johansson.

Hammarby IF var i SM-finalen for 14. gang i alt men for første gang siden 1945. Södertälje SK havde kvalificeret sig til slutkampen for 12. gang i alt, og det var ottende gang, at holdet måtte nøjes med sølvmedaljerne. De to hold havde tidligere mødtes i SM-finalerne i 1931 og 1944, hvor Södertälje SK vandt, samt i 1932, 1937, 1942 og 1945 med Hammarby IF som sejrherrer.

Resultater

Kvalifikationsrunde

Første runde

Ottendedelsfinaler

Kvartfinaler

Semifinaler

Finale

Spillere 

Hammarby IF's mesterhold bestod af følgende spillere:
 Åke "Plutten" Andersson (6. SM-titel)
 Sven Ersson (1. SM-titel)
 Hans Hjelm (2. SM-titel)
 Rune "Bom-Bom" Johansson (1. SM-titel)
 Östen Johansson (2. SM-titel, heraf en titel som AIK-spiller)
 Charles "Chala" Larsson (1. SM-titel)
 Bror "Lulle" Pettersson (3. SM-titel)
 Rolf "Mackan" Pettersson (1. SM-titel)
 Göte "Geten" Westerberg (1. SM-titel)

Se også 
 Division I i ishockey 1951

Kilder 
 Hockeyarchives - Championnat de Suède 1950/51 
 Ishockeytabeller - 1950-51 
 Svenska Ishockeyförbundet - Historik - Nationellt 
 Djurgården Hockey - Historia - 1950-1959 
 Hammarby IF - Historia - 1950/51 
 Svenskhockey.com - Allsvenskan 1950/51

Noter 

1951
Ishockey i 1951
Division I i ishockey 1952-53

Division I i ishockey 1952-53 var den 32. sæson af den bedste svenske ishockeyliga. Det var samtidig turneringen om det 29. svenske mesterskab i ishockey for mandlige klubhold. Det var første gang, at Division I-ligaen dannede grundlag for det svenske mesterskab. Indtil da havde ligaen ikke haft mesterskabsstatus, og de svenske mestre var blevet fundet i en særskilt cupturnering afviklet parrallelt med ligaen. Turneringen havde deltagelse af 12 klubber, der var opdelt i to regionale puljer med seks hold, der spillede en dobbeltturnering alle-mod-alle. De to puljevindere gik videre til SM-finalen, der blev afviklet over to kampe.

Mesterskabet blev vundet af Södertälje SK, som blev svenske mestre for femte gang i alt men for første gang siden 1944. I finalen vandt Södertälje SK over to kampe samlet med 7-3 over Hammarby IF. Den første finalekamp på Östermalms IP i Stockholm endte uafgjort 2-2. Södertälje SK afgjorde mesterskabet i den anden kamp, hvor holdet hjemme i Idrottsparken vandt med 5-1 foran 4.821 tilskuere.

Södertälje SK var i SM-finalen for 13. gang i alt. Hammarby IF havde kvalificeret sig til slutkampen for 13. gang i alt, og det var femte gang, at holdet måtte nøjes med sølvmedaljerne. De to hold havde tidligere mødtes i SM-finalerne i 1931 og 1944, hvor Södertälje SK vandt, samt i 1932, 1937, 1942, 1945 og 1951 med Hammarby IF som sejrherrer.

Grundspil

Division I Nord

Division I Syd

Finaler 

De to puljevindere i Division I mødtes i finalen om det svenske mesterskab, der blev afviklet over to kampe, og hvor Södertälje SK samlet vandt med 7-3 over Hammarby IF.

Spillere 

Södertälje SK's mesterhold bestod af følgende spillere:
 Göte Blomqvist (1. SM-titel)
 Stig Carlsson (1. SM-titel)
 Thord Flodqvist (1. SM-titel)
 Erik Johansson (1. SM-titel)
 Tage Lindberg (3. SM-titel, heraf to titler som AIK-spiller)
 Ingvar Lindgren (1. SM-titel)
 Börje Löfgren (1. SM-titel)
 Rune Magnusson (1. SM-titel)
 Birger Nilsson (2. SM-titel)
 Lennart Olsson-Hiwell (1. SM-titel)
 Tore Sundin (1. SM-titel)
 Sven Thunman (2. SM-titel)

Kilder 
 Hockeyarchives - Championnat de Suède 1952/53  
 Ishockeytabeller - 1952-53  
 Svenska Ishockeyförbundet - Historik - Nationellt  
 Djurgården Hockey - Historia - 1950-1959  
 Hammarby IF - Historia - 1952/53  
 Svenskhockey.com - Allsvenskan 1952/53

Noter 

1952-53
1952-53
Ishockey i 1952
Ishockey i 1953